KOMISIJOS SPRENDIMAS
2009 m. lapkričio 30 d.
iš dalies keisti Sprendimo 2007/777/EB nuostatas dėl išdžiovintos mėsos importo į Bendriją iš tam tikrų Pietų Afrikos dalių ir Urugvajaus
(pranešta dokumentu Nr. C(2009) 9362)
(Tekstas svarbus EEE)
(2009/864/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą, 8 straipsnio 4 punktą ir 9 straipsnio 2 dalies b punktą,
kadangi:
(1)
2007 m. lapkričio 29 d. Komisijos sprendimu 2007/777/EB, nustatančiu gyvūnų ir visuomenės sveikatos reikalavimus ir tam tikrų mėsos produktų ir apdorotų skrandžių, pūslių ir žarnų, skirtų žmonių maistui, importo iš trečiųjų šalių sertifikatų pavyzdžius (2), yra nustatytos tam tikrų žmonėms skirtų mėsos produktų siuntų importo į Bendriją taisyklės. Šiuo sprendimu taip pat nustatyti trečiųjų šalių ir jų dalių, iš kurių toks importas yra leidžiamas, sąrašai, tinkamumo žmonių maistui ir veterinarijos sertifikatų pavyzdžiai, ir taisyklės dėl šių produktų kilmės ir jų apdorojimo būdų.
(2)
Minėto sprendimo II priedo 3 dalyje nustatytas trečiųjų šalių ir jų dalių, iš kurių leidžiama importuoti į Bendriją išdžiovintą (džiovintą) mėsą ir pasterizuotus mėsos produktus, sąrašas.
(3)
Pagal Sprendimą 2007/777/EB išdžiovintą mėsą, gautą iš naminių galvijų, avių, ožkų ir ūkiuose auginamų medžiojamųjų poranagių gyvūnų (išskyrus kiaules) ir apdorotą specifiniu apdorojimo būdu, leidžiama importuoti į Bendriją iš Pietų Afrikos regiono, kuriame nenustatyta snukio ir nagų ligos atvejų.
(4)
Pietų Afrika paprašė Komisijos leisti importuoti į Bendriją išdžiovintą mėsą, gautą iš laukinių medžiojamųjų poranagių gyvūnų iš to paties Pietų Afrikos regiono, iš kurio jau leista importuoti iš naminių gyvūnų gautus produktus.
(5)
Atlikus keletą Bendrijos patikrinimų Pietų Afrikoje nustatyta, kad šios trečiosios šalies kompetentinga veterinarijos institucija užtikrina reikiamas Bendrijos teisės aktų vykdymo garantijas pagal Direktyvos 2002/99/EB 8 straipsnio 1 punkto pirmą pastraipą.
(6)
Todėl tikslinga leisti importuoti į Bendriją išdžiovintą mėsą, gautą iš laukinių medžiojamųjų poranagių gyvūnų (išskyrus kiaules) iš Pietų Afrikos regiono, iš kurio jau leista eksportuoti tokius iš naminių gyvūnų gautus produktus, jeigu išdžiovinta mėsa buvo apdorota specifiniu apdorojimo būdu „E“, nurodytu Sprendimo 2007/777/EB II priedo 4 dalyje.
(7)
Be to, Urugvajus šiuo metu yra įtrauktas į Sprendimo 2007/777/EB II priedo 2 dalies sąrašą. Atitinkamai turi būti leista iš šios trečiosios šalies importuoti į Bendriją produktus, gautus iš naminių galvijų mėsos, kuri buvo apdorota specifiniu apdorojimo būdu.
(8)
Urugvajus paprašė Komisijos taip pat leisti į Bendriją iš šios trečiosios šalies importuoti išdžiovintą mėsą, gautą iš naminių galvijų mėsos, kuri buvo apdorota atitinkamu specifiniu apdorojimo būdu.
(9)
Atsižvelgiant į gyvūnų sveikatos padėtį Urugvajuje, tikslinga leisti iš šios trečiosios šalies į Bendriją importuoti išdžiovintą mėsą, gautą iš naminių galvijų mėsos, kuri buvo apdorota specifiniu apdorojimo būdu „E“, nurodytu Sprendimo 2007/777/EB II priedo 4 dalyje.
(10)
Todėl Sprendimą 2007/777/EB reikėtų atitinkamai iš dalies pakeisti.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/777/EB II priedas iš dalies keičiamas taip:
1.
2 dalyje įrašas „Urugvajus“ pakeičiamas taip: „Urugvajus (1)“ ;
2.
3 dalis pakeičiama šio sprendimo priedo tekstu.
2 straipsnis
Šis sprendimas taikomas nuo 2010 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje 2009 m. lapkričio 30 d.